text: Sejr til tre unge mænd 
  26 august 2011 kl. 14.08
  Justitsmord på tre unge mænd fra Kolding blev dyr for staten. I retten i Kolding blev erstatningsbeløbet væsentlig hævet.
  14 måneder nåede de tre unge at afsone for en voldtægt, de ikke havde begået. Først fik de 400.000 kr. i erstatning fra Rigsadvokaten, men det beløb mente de var for lidt i forhold til de konsekvenser sagen havde for deres liv. Det havde de åbenbart ret i.
  
  Advokat: Vi er tilfredse
  Nu får de tre langt mere. En får 120.000 kr. mere. En anden får 220.000 kr. mere. Den tredje får 280.000 kr. mere. De tre unges advokat, Grith Stage, stiller sig tilfreds med rettens afgørelse fredag eftermiddag.   
  
  Måtte selv bevise deres uskyld
  Sagen var opsigtsvækkende fordi de tre blev dømt for voldtægt i to retsinstanser på baggrund af ofrets forklaring. det viste sig imidlertid, at den 15-årige pige løj om voldtægten, der skulle have fundet sted på et toilet på Fredericia banegård. Løgnen kunne de unge selv afsløre gennem skjulte videooptagelser. 
  Herefter blev de tre unge mænd frikendt i Den Særllige Klageinstans.
  Den 15-årige pige risikerer selv at blive straffet, fordi hun har løjet i retten.
  